**Hit és Fény imaóra**

*2018. augusztus 8.*

… azt, aki nem ismert bűnt, bűnné tette értünk,

hogy mi Isten igazsága legyünk őbenne …

(2Kor 5,21)

***Imaszándék:***

*A 2019-es Katimavikért, Bartha Éva néniért, közösségünk minden élő és elhunyt tagjáért…*

***Kezdőhimnusz*** (tetszőleges himnuszdallammal):

|  |  |
| --- | --- |
| Krisztus, tündöklő nappalunk,  az éj árnyát eloszlatod,  kit fényből fénynek vall a hit  és fénnyel áldod szentjeid.  Esengünk hozzád, szent Urunk,  míg tart az éj, vigyázz reánk,  találjunk benned pihenést,  adj nyugodalmas éjszakát.  Mikor lecsukjuk két szemünk,  a szívünk virrasszon veled,  őrködjék mindig jobb kezed  hűséges híveid felett. | Védelmezőnk, tekints le ránk,  igázd le ellenségeink,  vezesd szolgáidat, kikért  véred váltsága volt a bér.  Legyen most néked, Krisztusunk,  és szent Atyádnak tisztelet,  s a Szentléleknek is veled  zengjen dicséret szüntelen. |

***Zsoltár*** (61)

**Csak Istenben keress megnyugvást, lelkem, \***

**mert tőle kapok segítséget.**

**Mert ő az én menedékem és szabadulásom, \***

**sziklaváram ő, nem fogok többé meginogni.**

**Meddig rontotok egyetlen emberre oly sokan, †**

**hogy ledöntsétek, \***

**mint omló falat, mint roskadó palánkot?**

**Le akarják dönteni magasából; †**

**hazugságban lelnek gyönyörűséget, \***

**szájukban áldást, szívükben átkot hordanak.**

**Csak Istenben keress megnyugvást, lelkem, \***

**mert tőle kapok reménységet.**

**Mert ő az én Istenem, szabadulásom, \***

**sziklaváram ő, nem fogok meginogni.**

**Istennél van szabadulásom és dicsőségem: \***

**Isten az én kőváram, menedékem Istennél találom.**

**Népem, mindenkor benne remélj, †**

**előtte öntsd ki szívedet: \***

**Isten a mi menedékünk.**

**Bizony, csak pára Ádám minden fia, \***

**az emberfiak hamisak.**

**Magasba lendül velük a mérleg: \***

**együtt is könnyebbek ők a füstnél.**

**Ne bízzatok az erőszakban, \***

**rablással ne dicsekedjetek!**

**Vagyonotok hogyha gyarapszik, \***

**szívetek hozzá ne tapadjon!**

**Egyet szólt az Isten, \***

**kettőt hallottam belőle:**

**Istené a hatalom, †**

**nálad van, Uram, a szeretet; \***

**te megfizetsz mindenkinek tettei szerint.**

***Ének: Jó az Úrban bizakodni***

***Olvasmány*** (2Kor 5,16-21)

Úgyhogy mi mostantól fogva senkit nem ismerünk test szerint: ha ismertük is Krisztust test szerint, most már őt sem így ismerjük. Ezért ha valaki Krisztusban van, új teremtés az: a régi elmúlt, és íme: új jött létre. Mindez pedig Istentől van, aki megbékéltetett minket önmagával Krisztus által, és nekünk adta a békéltetés szolgálatát. Isten ugyanis Krisztusban megbékéltette a világot önmagával, úgyhogy nem tulajdonította nekik vétkeiket, és reánk bízta a békéltetés igéjét. Tehát Krisztusért járva követségben, mintha Isten kérne általunk: Krisztusért kérünk, béküljetek meg az Istennel! Mert azt, aki nem ismert bűnt, bűnné tette értünk, hogy mi Isten igazsága legyünk őbenne.

***Ének: Csak vándorolunk az éjben***

***Meditáció:***

Nehéz Istenben hinni, amikor Isten távoli. Legtöbbször úgy gondoljuk, csak a harmóniában fedezhető föl. Ezt gyakran el is várjuk tőle. Azt kívánjuk, arra vágyunk, hogy egészséget, külső és belső békét, jó fizetést, egzisztenciát, családi békét, életünk nyugalmát hozza meg. De vajon benne van-e fájdalmainkban, jelen van-e a diszharmóniában? – *„Istenem, Istenem, miért hagytál el engem?”* Ez a diszharmonikus üresség imája… Sokszor a mi imánk is.

Barátkozzunk meg tehát e gondolattal: ő igazán és egészen más. Még a megtörtségben, a kísértésben-bűnben, az ürességben is jelen van.

Ő átélte és vállalta

az elszakítottságot – pedig ő maga a kapcsolatban-lét;

az Istentől való elhagyatottságot – pedig ő mindvégig az Atyára hagyatkozásban élt

az eltaszítottságot – pedig ő maga a vonzás;

a közösségnélküliséget – pedig életét az Atyával való közösségből táplálja és az emberekkel vállalt közösségre építi;

az életnélküliséget – pedig ő az Élet forrása, maga az Élet.

Egyszóval vállalta mindazt, ami nem ő, ami a legtávolabb áll tőle, ami elvezet az ő lényegétől. Ezt pedig úgy nevezzük, hogy bűn. Ezért mondhatjuk, hogy ő a bűneinkért halt meg, sőt a „bűneinket halta meg”. Ezt Pál apostol még hihetetlenebb és még felfoghatatlanabb módon fogalmazza meg: az Atya „bűnné tette értünk” Fiát!!!

Megdöbbentő és szinte hihetetlen belegondolni: Jézus idáig elment! Még Istent is elvesztette! Olyan üressé vált másokért, az egész emberiségért, értünk, értem, hogy még azt is vállalta, hogy Isten ilyen távol legyen tőle. Még Isten-mivoltát is feladta. Az isteni gazdagság és talán a lehető legnagyobb emberi kiúttalanság, elhagyatottság feszültsége, diszharmóniája ez. És Jézus benne marad! Nem menekül el tőle!  Mert mindezt szeretetből vállalta: Isten nélkülivé, „isten-telenné” vált…

Íme az evangélium botránya, felfoghatatlan paradoxona: ha úgy érezzük is, Isten elhagyott, ő titokzatos módon mégis mellettünk áll és Életet fakaszt. Vagyis nincs olyan fájdalmunk, elhagyatottságunk, ami ismeretlen volna Jézusnak. Saját szenvedésünket velünk szenvedi, elhagyatottságunkat velünk éli át, a mi ürességünkben ott az ő szeretetből értünk vállalt üressége. Amikor tehát szeretetből szenvedünk, Isten közelében vagyunk! S mindez azért lehetséges, mert ő a maga teljes valóságában megélte és engedte, hogy elhagyja az Isten...

Pálfai Zoltán atya

***Ének: Áldott légy, Uram***

***Fohászok:*** Urunk, Jézus Krisztus, Te megmutattad nekünk, hogyan kell szolgálnunk Istent és embertársainkat szeretetben,

fakassz életet szolgáló cselekedeteinkből

***Ó, halld meg, Uram…***

járja át Szentlelked közösségeink légkörét, hogy azok továbbáraszthassák megváltásunk örömhírét

***Ó, halld meg, Uram…***

add nekünk a misszionárius tanítvány lelkületét, hogy a megváltás örömteli hírnökeiként követőid egymást is testvérként üdvözölhessék

***Ó, halld meg, Uram…***

állj mellettünk az üresség idején, hadd érezzük mindenkor gyógyító jelenléted

***Ó, halld meg, Uram…***

[egyéni fohászok]

***Ó, halld meg, Uram…***

emlékezzél azokra, akik eltávoztak ebből az életből, és áraszd rájuk a feltámadás dicsőségét!

***Miatyánk***

***Szt. Ferenc imája***

***A Hit és Fény imája***